KAPITULO 10
Napan Idiay Jerusalem ti Pamilia ni Jesus
NAGSALUDSOD KADAGITI MANNURSURO TI DOSE TI TAWENNA A NI JESUS
TINUKOY NI JESUS NI JEHOVA KAS “AMAK”
Primavera idi. Tiempo dayta a mapan ti pamilia ni Jose idiay Jerusalem, a kaduada dagiti gagayyem ken kakabagianda. Tinawen nga ar-aramidenda dayta. Mapanda sadiay ta sigun iti Linteg, masapul a selebraranda ti Paskua. (Deuteronomio 16:16) Agarup 120 a kilometro ti kaadayo ti Jerusalem manipud Nazaret. Okupado ken naragsak ti amin iti dayta a tiempo. Ni Jesus, nga agtawen idin iti 12, ket magagaranen iti piesta ken iti gundaway a makapan manen iti templo.
Para ken Jesus ken iti pamiliana, ti Paskua ket saan laeng a maysa nga aldaw nga okasion. Kalpasan ti kaaldawan ti Paskua, mangrugi ti pito nga aldaw a Piesta ti Tinapay nga Awan Lebadurana. (Marcos 14:1) Maibilang daytoy a paset ti Paskua. Agbayag iti agarup dua a lawas ti intero a panagdaliasatda manipud Nazaret, ti panagyanda idiay Jerusalem, ken ti panagawidda. Ngem iti daytoy a tawen, nabaybayag bassit gapu iti napasamak ken Jesus. Mainaig dayta iti problema a naammuan iti panagawidda manipud Jerusalem.
Bayat ti panagdaliasatda, impagarup da Jose ken Maria a kadua ni Jesus dagiti gagayyem ken kakabagianda a sangsangkamaysa nga agdaldaliasat nga agpaamianan. Ngem idi naginanada iti rabii, saanda a mabirokan ni Jesus. Isu a binirokda kadagiti kakaduada ngem saanda a nasarakan. Mapukpukaw ti anakda! Nagsubli ngarud da Jose ken Maria idiay Jerusalem tapno birokenda ni Jesus.
Nagmalmalem a binirbirokda ngem saanda a nakita. Saanda met a nasarakan iti maikadua nga aldaw. Iti maikatlo nga aldaw, nabirokanda met laeng ti anakda iti maysa kadagiti siled ti templo. Nakitada a nakatugaw ni Jesus iti nagtetengngaan ti sumagmamano a mannursuro a Judio. Dumdumngeg, agsalsaludsod, ken masmasdaaw kenkuana dagiti agdengdengngeg gapu iti pannakaawatna.
“Anakko, apay nga inaramidmo daytoy?” insaludsod ni Maria. “Madandanagankamin ken amam a mangsapsapul kenka.”—Lucas 2:48.
Nasdaaw ni Jesus ta saanda nga ammo no sadino ti ayanna. “Apay a sapsapulendak?” dinamagna. “Diyo kadi ammo a masapul nga addaak iti balay ni Amak?”—Lucas 2:49.
Idi nagkikitadan, simmuroten ni Jesus kada Jose ken Maria a nagawid idiay Nazaret ket intultuloyna ti nagtulnog kadakuada. Nagtultuloy a dimmakkel ken simmirib. Nupay ubing pay ni Jesus, maragragsakan ti Dios ken dagiti tattao kenkuana. Wen, manipud kinaubingna, impakita ni Jesus ti nagsayaat nga ulidan iti panangyun-una kadagiti naespirituan a bambanag ken panagraem kadagiti nagannakna.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn